b'\n_START_ARTICLE_\nMarija Aldona Aleknien\xc4\x97-Ju\xc5\xa1kait\xc4\x97\n_START_PARAGRAPH_\nMarija Aldona Aleknien\xc4\x97-Ju\xc5\xa1kait\xc4\x97 (g. 1934 m. lapkri\xc4\x8dio 5 d. Panev\xc4\x97\xc5\xbeyje) \xe2\x80\x93 choro dirigent\xc4\x97 ir pedagog\xc4\x97.\n_START_SECTION_\nBiografija\n_START_PARAGRAPH_\n1951\xe2\x80\x931955 m. choro dirigavimo mok\xc4\x97si Panev\xc4\x97\xc5\xbeio muzikos mokykloje (d\xc4\x97st. M. Karka ir A. Liberis), o 1955\xe2\x80\x931960 m. choro dirigavimo studijas t\xc4\x99s\xc4\x97 Lietuvos valstybin\xc4\x97je konservatorijoje (doc. A. Ka\xc4\x8danausko ir doc. K. Kavecko klas\xc4\x97s). Studijuodama vadovavo Vilniaus miesto m\xc4\x97g\xc4\x97j\xc5\xb3 chorams ir vokaliniams ansambliams._NEWLINE_1960\xe2\x80\x931995 m. Panev\xc4\x97\xc5\xbeio J. \xc5\xa0vedo pedagogin\xc4\x97s muzikos mokyklos (konservatorijos) dirigavimo ir kit\xc5\xb3 chorvedybos disciplin\xc5\xb3 d\xc4\x97stytoja, pareng\xc4\x97 apie 60 jaun\xc5\xb3j\xc5\xb3 chorved\xc5\xbei\xc5\xb3. Be pedagoginio darbo, nuolat dirbo su miesto m\xc4\x97g\xc4\x97j\xc5\xb3 chorais ir vokaliniais ansambliais._NEWLINE_1960\xe2\x80\x931964 m. vadovavo Spirito kombinato vyr\xc5\xb3 chorui, 1964\xe2\x80\x931967 m. Buitinio gyventoj\xc5\xb3 aptarnavimo kombinato mi\xc5\xa1riajam chorui. Chorus pareng\xc4\x97 Panev\xc4\x97\xc5\xbeio miesto ir respublikin\xc4\x97ms dain\xc5\xb3 \xc5\xa1vent\xc4\x97ms._NEWLINE_1965\xe2\x80\x931970 m. buvo Panev\xc4\x97\xc5\xbeio bald\xc5\xb3 kombinato ir Vandens projektavimo instituto vyr\xc5\xb3 bei moter\xc5\xb3 vokalini\xc5\xb3 ansambli\xc5\xb3 vadov\xc4\x97._NEWLINE_1977\xe2\x80\x931981 m. \xe2\x80\x9eLietkabelio\xe2\x80\x9c gamyklos mi\xc5\xa1riojo choro chormeister\xc4\x97, 1983\xe2\x80\x931987 m. Pieno kombinato moter\xc5\xb3 vokalinio ansamblio vadov\xc4\x97 \xe2\x80\x93 ansamblis miesto ap\xc5\xbei\xc5\xabrose peln\xc4\x97 pirm\xc5\xb3j\xc5\xb3 viet\xc5\xb3. 1981\xe2\x80\x931990 m. Panev\xc4\x97\xc5\xbeio prekybos mokyklos mergin\xc5\xb3 choro vadov\xc4\x97, v\xc4\x97liau miesto prekybos valdybos moter\xc5\xb3 choro \xe2\x80\x9eVolung\xc4\x97" parengiamosios grup\xc4\x97s vadov\xc4\x97._NEWLINE_1961\xe2\x80\x931965 m. Panev\xc4\x97\xc5\xbeio miesto dain\xc5\xb3 \xc5\xa1ven\xc4\x8di\xc5\xb3 dirigent\xc4\x97.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'